Sammendrag fra «Erfaringsseminar om endringer i pensjon og beredskapsvakt - hva har skjedd og hvordan?»

KS Bedrift inviterte energibedriftene til et «erfaringsseminar» den 21. januar. Temaene var 1) muligheter for alternativ pensjonsordning og 2) endring av beredskapsfaktor.
1) Mulighet for alternativ pensjonsordning
Mellomoppgjøret i 2015 åpnet for alternativ pensjonsordning (Energiavtalen § 12-1) med blant annet følgende forutsetninger:
· Enighet med tillitsvalgte som representerer minst 2/3 av de fagorganiserte ansatte
· Grundig prosess med informasjon om hva endringer vil innebære
· De sentrale partene skal informeres om at prosess starter
· Ved eventuelle valgmuligheter for de ansatte, skal de ulike alternativene belyses
Det er ingen tvil om at avgjørelsen om endring av pensjonsordningen skal ligge lokalt. Det er utarbeidet en veileder som gir retningslinjer for gjennomføring av en slik prosess.  
KS Bedrift har gjennomført en tariffundersøkelse blant energimedlemmene. Resultatet (drøyt en tredjedel av energibedriftene har svart) viser at omtrent like mange som ikke har gjort noen endringer i pensjonsordningen, har igangsatt en prosess. Ca. ni prosent er kommet så langt at de har endret sin pensjonsordning. 
De bedriftene som har endret sin pensjonsordning har hatt et mandat om at ansatte skal komme minst like godt ut i en eventuell ny ordning. Det er nedsatt styrings- / arbeidsgrupper bestående av samtlige tillitsvalgte i bedriften og tilsvarende antall fra arbeidsgiversiden. Bedriftene er opptatt av kompetanseheving blant samtlige i styrings- / arbeidsgruppene og de øvrige ansatte. Hver enkelt ansatt har blitt tilbudt og fått gjennomført flere individuelle samtaler med en ekstern rådgiver. Bedriftene har vurdert ulike rådgivere før det forelå en enighet om hvilken ekstern uavhengig rådgiver som skulle benyttes i prosessen. Bedriftene påpekte viktigheten av å bruke god tid i denne prosessen, informere godt nok til alle involverte i form av informasjonsskriv, allmøter, individuelle samtaler o.l. Det må settes av god tid til å kunne forstå prosessen, alternativene og konsekvensene. 
Skiftet av pensjonsleverandør medfører større utgifter de første årene, men gir vesentlig mer forutsigbarhet. Må nok ha et perspektiv på 15-20 år fram i tid før kostnadene til pensjonsordning blir mye lettere å bære. 
KLP deltok på seminaret og informerte om at ved omdanning av pensjonsordningen hvor ordningen lukkes, så kan dette gjøres når som helst på året, mens en overgang til ny ordning kan kun gjøres fra 1.1.
Felles lærdom fra bedriftene:
· Bruk tilstrekkelig tid til prosessen
· Involver tillitsvalgte og informer ansatte helt fra start
· Legg vekt på kompetanseoppbygging – sett av nok tid slik at både ledelse og tillitsvalgte som skal delta i prosessen har nok kompetanse til å gjøre vurderingene

2) Ny omregningsfaktor for beredskapsvakt 
Arbeidsmiljølovens bestemmelse i § 10-4 (3) om hvor stor del av beredskapsvakten som skal regnes inn i den alminnelige arbeidstiden, ble endret 1. juli 2015. Der hovedregelen tidligere var at minst 1/5 av vakten skulle regnes med i den alminnelige arbeidstiden, er hovedregelen nå at minst 1/7 av beredskapsvakten skal regnes med.
Arbeidsgiver og arbeidstakers tillitsvalgte i virksomhet som er bundet av tariffavtale, kan ved skriftlig avtale beslutte at en annen omregningsbrøk skal benyttes. I våre tariffavtaler har partene blitt enige om å følge arbeidsmiljølovens hovedregel. 
Selv om tariffbestemmelsen viser til at omregningsbrøken i arbeidsmiljøloven for tiden er 1/5, gjelder altså ikke det etter 1. juli. Nå er hovedregelen 1/7 – og det er den dere skal benytte – med mindre dere har inngått avtale lokalt om annen omregningsfaktor eller har avtalt lokalt at den skal være 1/5.  
Hvis dere har inngått lokal avtale, og dere ønsker å endre den, må denne sies opp. En lokal særavtale skal normalt angi både avtalens virkningstid og frist for oppsigelse. Dersom dette ikke er angitt i avtalen, er det arbeidstvistlovens bestemmelser om virkningstid og oppsigelsesfrist som gjelder (henholdsvis 3 år og 3 måneder). 
At arbeidsmiljøloven er endret og omregningsbrøken framover vil være 1/7, kan anses som en så vidt betydelig endring av arbeidsvilkår at bedriften er pliktig til å drøfte dette med de tillitsvalgte iht. Hovedavtalens del C § 3-2-1. KS Bedrift anbefaler at det gjennomføres slike drøftinger – i tillegg til generell informasjon til de berørte ansatte.  
Hvis bedriften har operert med arbeidsplaner der omregnet vakttid er lagt inn som avspaseringsdager, er det et ytterligere behov for drøftinger med de tillitsvalgte. Dette følger av arbeidsmiljølovens § 10-3
KS Bedrift har sammen med EL & IT og NITO hatt et fellesmøte med Arbeidstilsynet høsten 2015 hvor det blant annet ble informert følgende fra Arbeidstilsynet:
Man må vurdere om beredskapsfaktoren er urimelig og legger da følgende faktorer til grunn:
· Bevegelsesfrihet 
· Tilgangen til tekniske hjelpemidler gjør at belastningen og bundetheten ved vaktordningen blir mindre
· Hjelpemidlets geografiske rekkevidde og om det gir en reell økt bevegelsesfrihet
· Responstid /utrykningstiden
· Antall utrykninger /sannsynlighet/ og lengden
· Kompleksitet 
· Når tid på døgnet
For at saken skal være best mulig opplyst for Arbeidstilsynet så må følgende opplysninger fremlegges:
· arbeidstakers bevegelsesfrihet
· uttrykningstiden
· påregneligheten for utrykning/antall utrykning (tidligere loggføring)
· lengden av utrykningen (tidligere loggføringer)
· hvorvidt arbeidet er psykisk og/eller fysisk belastende
· uttalelse fra tillitsvalgt/arbeidsgiver

[bookmark: _GoBack]Tidligere ble slike saker i Arbeidstilsynet behandlet lokalt, men dette ble sentralisert fra 1.1.2016 til Bergen. Er det inngått avtale om beredskapsfaktoren, så kan ikke den saken behandles av Arbeidstilsynet.  Dersom det er uenighet om beredskapsfaktoren så må den part som er uenig, sende saken til Arbeidstilsynet. Inntil det foreligger en avgjørelse fra Arbeidstilsynet, så gjelder beredskapsfaktor 1/7. 
